               COMISIA EUROPEANĂ
            Bruxelles, 2.2.2022
            COM(2022) 33 final
            2022/0022(NLE)

            Propunere de
            DECIZIE A CONSILIULUI
            privind poziția care urmează să fie luată în numele Uniunii Europene în cadrul Comitetului mixt al SEE, referitor la modificarea anexei IV (Energie) la Acordul privind SEE (Directiva privind performanța energetică a clădirilor)
            (Text cu relevanță pentru SEE)

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie luată în numele Uniunii în cadrul Comitetului mixt al SEE în legătură cu adoptarea preconizată a deciziei Comitetului mixt privind o modificare a anexei IV (Energie) la Acordul privind SEE

               2.Contextul propunerii

               2.1.Acordul privind SEE

               Acordul privind Spațiul Economic European („Acordul privind SEE”) garantează drepturi și obligații egale în cadrul pieței interne pentru cetățenii și operatorii economici din SEE. Acordul prevede includerea legislației UE din domeniul celor patru libertăți în toate cele 30 de state SEE, care cuprind statele membre ale UE, Norvegia, Islanda și Liechtenstein. În plus, Acordul privind SEE reglementează cooperarea și în alte domenii importante, cum ar fi cercetarea și dezvoltarea, educația, politica socială, mediul, protecția consumatorilor, turismul și cultura, denumite colectiv „politici de sprijin și orizontale”. Acordul a intrat în vigoare la 1 ianuarie 1994. Uniunea Europeană împreună cu statele sale membre este parte la acord.

               2.2.Comitetul mixt al SEE

               Comitetul mixt al SEE este responsabil cu gestionarea Acordului privind SEE. Comitetul mixt este un forum pentru schimbul de opinii cu privire la funcționarea Acordului privind SEE. Deciziile sale se iau prin consens. În cazul UE, responsabilitatea pentru coordonarea aspectelor legate de SEE revine Secretariatului General al Comisiei Europene.

               2.3.Actul avut în vedere spre adoptare de către Comitetul mixt al SEE

               Comitetul mixt al SEE urmează să adopte decizia Comitetului mixt al SEE („actul avut în vedere”) referitoare la modificarea anexei IV (Energie) la Acordul privind SEE.

               Scopul actului avut în vedere este de a încorpora Directiva privind performanța energetică a clădirilor
                  1
                („DPEC”) în Acordul privind SEE.

               Actul avut în vedere va deveni obligatoriu pentru părți, în conformitate cu articolele 103 și 104 din Acordul privind SEE.

               3.Poziția care urmează să fie luată în numele Uniunii

               Comisia prezintă proiectul de decizie a Comitetului mixt al SEE în vederea adoptării de către Consiliu ca poziție a Uniunii. Poziția, odată adoptată, ar trebui să fie prezentată în cel mai scurt timp în cadrul Comitetului mixt al SEE.

               Conținutul și natura proiectului anexat de decizie a Comitetului mixt al SEE depășesc ceea ce poate fi considerat drept simple adaptări tehnice în sensul Regulamentului (CE) nr. 2894/94 al Consiliului. Prin urmare, poziția Uniunii trebuie să fie stabilită de Consiliu.

               Decizia Comitetului mixt al SEE anexată conține, printre altele, următoarele adaptări:

               Având în vedere particularitățile parcului său imobiliar relativ recent și uniform, se propune să se acorde Islandei o derogare temporară și supusă anumitor condiții de la aplicarea Directivei 2010/31/UE privind performanța energetică a clădirilor. În Islanda, 99,9 % din energia electrică și 98 % din încălzirea imobilelor este asigurată din surse regenerabile și locale de energie. Prin urmare, în cazul Islandei, măsurile de îmbunătățire a eficienței energetice a clădirilor nu vor avea practic niciun impact asupra emisiilor de gaze cu efect de seră sau asupra securității energetice.

               Având în vedere dimensiunile foarte reduse ale parcului său imobiliar și profilul său climatic și imobiliar, se propune să se acorde Liechtensteinului o derogare de la obligația de a efectua propriile calcule pentru stabilirea nivelurilor optime, din punctul de vedere al costurilor, ale cerințelor minime de performanță energetică pentru clădiri, în conformitate cu articolul 5 din DPEC.

               Se propune, de asemenea, ca Norvegia și Liechtensteinul să aibă posibilitatea să adopte reglementări privind cerințele minime de performanță energetică utilizând o limită a sistemului diferită de consumul de energie primară, care este limita prevăzută în DPEC, cu condiția ca totuși să fie îndeplinite condițiile prevăzute la articolul 1 litera (c) din prezenta decizie.

               Pentru a se asigura faptul că sistemul de certificare a performanței energetice gestionat de utilizatori care este utilizat în Norvegia va da rezultate echivalente certificatelor eliberate de experți independenți, conform cerinței prevăzute la articolul 17 din DPEC, se propune adaptarea prevăzută la articolul 1 litera (d).

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire a „pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.Aplicarea la cazul în discuție

               Comitetul mixt al SEE este un organism instituit printr-un acord, și anume Acordul privind SEE. Actul pe care Comitetul mixt al SEE este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolele 103 și 104 din Acordul privind SEE.

               Actul avut în vedere nu completează și nu modifică cadrul instituțional al acordului. Prin urmare, temeiul juridic procedural al deciziei propuse este articolul 218 alineatul (9) din TFUE, coroborat cu articolul 1 alineatul (3) din Regulamentul (CE) nr. 2894/94 al Consiliului privind normele de punere în aplicare a Acordului privind Spațiul Economic European.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE, coroborat cu articolul 1 alineatul (2) din Regulamentul nr. 2894/94 al Consiliului depinde în primul rând de temeiul juridic material al actului juridic al UE care urmează să fie încorporat în Acordul privind SEE.

               În cazul în care actul avut în vedere urmărește două finalități sau are două componente, iar una dintre aceste finalități sau componente poate fi identificată ca fiind principală, iar cealaltă nu este decât accesorie, decizia adoptată în temeiul articolului 218 alineatul (9) din TFUE trebuie să aibă un temei juridic material unic, și anume temeiul impus de finalitatea sau de componenta principală ori preponderentă.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la instituirea și funcționarea pieței interne a energiei.

               Prin urmare, temeiul juridic material al deciziei propuse este articolul 194 alineatul (2) din Tratatul privind funcționarea Uniunii Europene.

               4.3.Concluzie

               Temeiul juridic al deciziei propuse ar trebui să fie articolul 194 alineatul (2), coroborat cu articolul 218 alineatul (9) din TFUE și cu articolul 1 alineatul (3) din Regulamentul (CE) nr. 2894/94 al Consiliului privind normele de punere în aplicare a Acordului privind Spațiul Economic European.

               5.Publicarea actului avut în vedere

               Întrucât actul Comitetului mixt al SEE va modifica anexa IV (Energie) la Acordul privind SEE, este oportună publicarea sa, după adoptare, în Jurnalul Oficial al Uniunii Europene.

               2022/0022 (NLE)

               Propunere de

               DECIZIE A CONSILIULUI

               privind poziția care urmează să fie luată în numele Uniunii Europene în cadrul Comitetului mixt al SEE, referitor la modificarea anexei IV (Energie) la Acordul privind SEE

                  (Directiva privind performanța energetică a clădirilor)

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 194 alineatul (2), coroborat cu articolul 218 alineatul (9),

               având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European
                  3
               , în special articolul 1 alineatul (3),

               având în vedere propunerea Comisiei Europene,

               întrucât:

               (1)Acordul privind Spațiul Economic European
                  4
                („Acordul privind SEE”) a intrat în vigoare la 1 ianuarie 1994.

               (2)În temeiul articolului 98 din Acordul privind SEE, Comitetul mixt al SEE poate decide modificarea, printre altele, a anexei IV la Acordul privind SEE, care conține dispoziții privind energia.

               (3)Directiva 2010/31/UE a Parlamentului European și a Consiliului
                  5
                (DPEC) trebuie încorporată în Acordul privind SEE.

               (4)Prin urmare, anexa IV (Energie) la Acordul privind SEE ar trebui modificată în mod corespunzător.

               (5)Așadar, poziția Uniunii în cadrul Comitetului mixt al SEE ar trebui să se bazeze pe proiectul de decizie a Comitetului mixt al SEE din anexa la prezenta decizie,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul Comitetului mixt al SEE cu privire la modificarea propusă a anexei IV (Energie) la Acordul privind SEE se bazează pe proiectul de decizie a Comitetului mixt al SEE anexat la prezenta decizie.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        JO L 153, 18.6.2010, p. 13.

                     (2)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61–64.

                     (3)

                        JO L 305, 30.11.1994, p. 6.

                     (4)

                        JO L 1, 3.1.1994, p. 3.

                     (5)

                        Directiva 2010/31/UE a Parlamentului European și a Consiliului din 19 mai 2010 privind performanța energetică a clădirilor, JO L 153, 18.6.2010, p. 13.

    ---documentbreak---

               COMISIA EUROPEANĂ
            Bruxelles, 2.2.2022
            COM(2022) 33 final

            ANEXĂ
            la
            Propunerea de DECIZIE A CONSILIULUI
            privind poziția care urmează să fie luată în numele Uniunii Europene în cadrul Comitetului mixt al SEE, referitor la modificarea anexei IV (Energie) la Acordul privind SEE(Directiva privind performanța energetică a clădirilor)

               ANEXĂ

               PROIECT DE DECIZIE A COMITETULUI MIXT AL SEE

               nr. […]

               din […]

               de modificare a anexei IV (Energie) la Acordul privind SEE

               COMITETUL MIXT AL SEE,

               având în vedere Acordul privind Spațiul Economic European („Acordul privind SEE”), în special articolul 98,

               întrucât:

               (1)Directiva 2010/31/UE a Parlamentului European și a Consiliului din 19 mai 2010 privind performanța energetică a clădirilor
                  1
                (DPEC) trebuie să fie inclusă în Acordul privind SEE.

               (2)Având în vedere particularitățile parcului său imobiliar relativ recent și uniform, s-a convenit să se acorde Islandei o derogare temporară și supusă anumitor condiții de la aplicarea Directivei 2010/31/UE privind performanța energetică a clădirilor. Această derogare privește Directiva 2010/31/UE, astfel cum era în vigoare înainte de modificarea adusă prin Directiva (UE) 2018/844 a Parlamentului European și a Consiliului din 30 mai 2018, și este strict limitată în timp până când se va ajunge la un acord cu privire la includerea Directivei 2010/31/UE, astfel cum a fost modificată prin Directiva (UE) 2018/844.

               (3)Având în vedere dimensiunile foarte reduse ale parcului imobiliar din Liechtenstein și profilul său climatic și imobiliar, Liechtensteinului i se aplică o derogare de la obligația de a efectua propriile calcule pentru stabilirea nivelurilor optime, din punctul de vedere al costurilor, ale cerințelor minime de performanță energetică pentru clădiri, în conformitate cu articolul 5 din DPEC.

               (4)Norvegia și Liechtensteinul pot adopta reglementări privind cerințele minime de performanță energetică utilizând o limită a sistemului diferită de consumul de energie primară, care este limita prevăzută în DPEC, cu condiția ca totuși să fie îndeplinite condițiile prevăzute la articolul 1 litera (c) din prezenta decizie.

               (5)Pentru a se asigura faptul că sistemul de certificare a performanței energetice gestionat de utilizatori care este utilizat în Norvegia va da rezultate echivalente certificatelor eliberate de experți independenți, conform cerinței prevăzute la articolul 17 din DPEC, se propune adaptarea prevăzută la articolul 1 litera (d).

               (6)Prin urmare, anexa IV la Acordul privind SEE ar trebui modificată în consecință,

               ADOPTĂ PREZENTA DECIZIE:

               Articolul 1

               În anexa IV la Acordul privind SEE, textul de la punctul 17 [Directiva (CE) nr. 2002/91 a Parlamentului European și a Consiliului din 16 decembrie 2002] se înlocuiește cu următorul text:

               „32010 L 0031: Directiva 2010/31/UE a Parlamentului European și a Consiliului din 19 mai 2010 privind performanța energetică a clădirilor (JO L 153, 18.6.2010, p. 13).

               În sensul acestui acord, dispozițiile directivei se citesc cu următoarele adaptări:

               (a)Directiva nu se aplică Islandei.

               (b)La articolul 5 alineatul (2) se adaugă următorul text:

               «În scopul stabilirii nivelurilor optime, din punctul de vedere al costurilor, ale cerințelor minime de performanță energetică, Liechtensteinul poate utiliza calculele efectuate de o altă parte contractantă care are parametri comparativi.»

               (c)În sensul articolului 9 alineatul (3) litera (a) și al anexei I la DPEC, Liechtensteinul și Norvegia își pot baza cerințele privind consumul de energie pe energia netă, sub rezerva îndeplinirii următoarelor condiții și garanții:

                     2
                  (i) Cerințele minime de performanță energetică sunt stabilite în conformitate cu cerințele prevăzute la articolul 5 din DPEC, în conformitate cu principiile de bază ale cadrului metodologic care a fost stabilit pentru calcularea nivelurilor optime, din punctul de vedere al costurilor, ale cerințelor minime de performanță energetică.

               (ii) Se publică un indicator numeric al consumului de energie primară care corespunde cerințelor de performanță energetică stabilite în codul clădirii.

               (iii) Comisia își rezervă dreptul de a revizui această adaptare specifică în contextul viitoarelor negocieri privind DPEC, astfel cum a fost modificată prin Directiva (UE) 2018/844.

                (d)La articolul 17 se adaugă următorul text:

               «Statele AELS pot institui, pentru clădirile rezidențiale, un sistem simplificat de certificare a performanței energetice, gestionat de utilizatori, care să poată fi utilizat ca alternativă la recurgerea la experți, dacă sunt îndeplinite următoarele condiții:

               (i) Există o cunoaștere temeinică și sunt disponibile date de bună calitate cu privire la întregul parc imobiliar rezidențial, inclusiv cu privire la toate tipurile de clădiri și profilurile de vechime ale clădirilor, precum și la caracteristicile anvelopei clădirilor și ale sistemelor tehnice ale clădirilor utilizate pentru fiecare tip de clădire, ceea ce permite calcularea cu un grad ridicat de certitudine a performanței energetice a clădirilor individuale și a unităților de clădire, pe baza contribuțiilor utilizatorilor;

               (ii) Sunt disponibile informații detaliate privind îmbunătățirile care sunt optime din punctul de vedere al costurilor sau eficiente din punctul de vedere al costurilor pentru fiecare tip de clădire;

               (iii) Au fost instituite măsuri pentru a-i ajuta pe utilizatori să gestioneze sistemul în scopul eliberării de certificate pentru clădiri. Printre aceste măsuri se poate număra stabilirea unei linii de asistență telefonică sau a unor servicii de consiliere care vor permite contactul între utilizatori, pe de o parte, și experți independenți și experții sistemului, pe de altă parte;

               (iv)Pentru ca riscul de manipulare a rezultatelor să nu fie semnificativ, sistemul de certificare gestionat de utilizatori include unul sau mai multe mecanisme de control al calității și de verificare în vederea verificării datelor introduse de utilizatori și a transparenței acestora;

               (v)Există sisteme independente de control menite să asigure faptul că sistemele de certificare a performanței energetice gestionate de utilizatori produc rezultate echivalente certificatelor eliberate de experți, din punctul de vedere al calității și al fiabilității;

               (vi)Sistemul gestionat de utilizatori formulează recomandări destinate utilizatorilor cu privire la îmbunătățirile care sunt optime din punctul de vedere al costurilor sau eficiente din punctul de vedere al costurilor, specifice pentru clădirile și unitățile lor de clădire.»”

               Articolul 2

               Textele în limbile islandeză și norvegiană ale Directivei 2010/31/UE, care urmează să fie publicate în suplimentul SEE la Jurnalul Oficial al Uniunii Europene, sunt autentice.

               Articolul 3

               Prezenta decizie intră în vigoare la […], cu condiția să se fi efectuat toate notificările prevăzute la articolul 103 alineatul (1) din Acordul privind SEE
                  3*.

               Articolul 4

               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles, […]

                  Pentru Comitetul mixt al SEE,

                  Președintele

                  Secretarii

                  Comitetului mixt al SEE

                     (1)

                        JO L 153, 18.6.2010, p. 13.

                     (2)

                        Regulamentul delegat (UE) nr. 244/2012 al Comisiei din 16 ianuarie 2012 de completare a Directivei 2010/31/UE a Parlamentului European și a Consiliului privind performanța energetică a clădirilor prin stabilirea unui cadru metodologic comparativ de calcul al nivelurilor optime, din punctul de vedere al costurilor, ale cerințelor minime de performanță energetică a clădirilor și a elementelor acestora.

                     (3)
                  *
                        [Nu au fost semnalate obligații constituționale.] [Au fost semnalate obligații constituționale.]


               COMISIA EUROPEANĂ
            Bruxelles, 3.2.2022
            COM(2022) 29 final
            2022/0019(NLE)

            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetelor tehnice pentru determinarea valorii în vamă și pentru regulile de origine, instituite sub auspiciile Organizației Mondiale a Vămilor, în legătură cu adoptarea avizelor consultative, a comentariilor, a notelor explicative, a studiilor de caz, a studiilor și a actelor similare privind determinarea valorii în vamă a mărfurilor importate în temeiul Acordului privind punerea în aplicare a articolului VII din Acordul General pentru Tarife și Comerț din 1994 și, respectiv, adoptarea avizelor consultative, a informațiilor și a recomandărilor și a actelor similare privind determinarea originii mărfurilor în temeiul Acordului privind regulile de origine

               EXPUNERE DE MOTIVE

               1.Obiectul propunerii

               Prezenta propunere se referă la o decizie-cadru de stabilire a poziției care urmează să fie adoptată în numele Uniunii în cadrul Comitetelor tehnice pentru determinarea valorii în vamă și pentru regulile de origine, instituite sub auspiciile Organizației Mondiale a Vămilor, în legătură cu adoptarea avizelor consultative, a comentariilor, a notelor explicative, a studiilor de caz, a studiilor și a actelor similare privind determinarea valorii în vamă a mărfurilor importate în temeiul Acordului privind punerea în aplicare a articolului VII din Acordul General pentru Tarife și Comerț din 1994 și, respectiv, adoptarea avizelor consultative, a informațiilor și a recomandărilor și a actelor similare privind determinarea originii mărfurilor în temeiul Acordului privind regulile de origine.

               2.Contextul propunerii

               2.1.Acordul Organizației Mondiale a Comerțului privind punerea în aplicare a articolului VII din Acordul General pentru Tarife și Comerț din 1994 și Acordul privind regulile de origine.

               Acordul privind punerea în aplicare a articolului VII din Acordul General pentru Tarife și Comerț din 1994 (denumit în continuare „Acordul privind determinarea valorii în vamă” sau „ADVV”)
                  1
                urmărește să instituie un sistem echitabil, uniform și neutru de determinare a valorii în vamă a mărfurilor pentru toți membrii Organizației Mondiale a Comerțului.

               Acordul privind regulile de origine (denumit în continuare „ARO”)
                  2
                urmărește să garanteze că regulile de origine nepreferențiale nu creează ele însele obstacole inutile în calea comerțului și vizează armonizarea la nivel internațional a regulilor de origine, altele decât regulile de origine legate de acordarea preferințelor tarifare. Până la finalizarea programului de armonizare, părțile contractante trebuie să se asigure că regulile lor de origine sunt transparente; că nu au efecte de restricționare, de denaturare sau de perturbare a comerțului internațional și că sunt administrate în mod consecvent, uniform, imparțial și rezonabil.

               Ambele acorduri au intrat în vigoare la 1 ianuarie 1995.

               Uniunea Europeană este parte la ambele acorduri
                  3
               .

               2.2.Comitetele tehnice pentru determinarea valorii în vamă și pentru regulile de origine, instituite sub auspiciile Organizației Mondiale a Vămilor

               Comitetul tehnic pentru determinarea valorii în vamă (CTDVV), instituit sub auspiciile Organizației Mondiale a Vămilor, este responsabil, printre alte sarcini, de furnizarea de informații și recomandări cu privire la orice aspecte referitoare la determinarea valorii în vamă a mărfurilor importate, la solicitarea oricărui membru sau comitet. Aceste informații și recomandări pot lua forma unor avize consultative, comentarii, note explicative, studii de caz și studii.

               CTDVV se reunește în funcție de necesități, dar cel puțin de două ori pe an. Deciziile CTDVV se adoptă cu o majoritate de cel puțin două treimi din membrii prezenți. Avizele consultative, comentariile, notele explicative, studiile de caz și studiile adoptate de CTDVV sunt anexate la rapoartele sesiunilor CTDVV și sunt puse la dispoziția serviciilor vamale și ale operatorilor economici în Culegerea de texte a CTDVV. Uniunea și statele sale membre participă la CTDVV ca un singur bloc, exprimându-și vocea pe baza unei poziții coordonate a UE stabilite înainte de reuniunile CTDVV.

               Comitetul tehnic pentru regulile de origine (CTRO), instituit sub auspiciile Organizației Mondiale a Vămilor, este responsabil, printre alte sarcini, de furnizarea de avize consultative, informații și recomandări cu privire la orice aspecte referitoare la determinarea originii mărfurilor pentru a asigura uniformitatea interpretării și aplicării ARO.

               CTRO se reunește în funcție de necesități, dar cel puțin o dată pe an. Uniunea și statele sale membre participă la reuniunile CTRO ca un singur bloc, exprimându-și vocea pe baza unei poziții coordonate a UE stabilite înainte de reuniunile CTRO.

               2.3.Actele avute în vedere

               În ceea ce privește CTDVV, decizia-cadru propusă se referă la următoarele acte, în măsura în care acestea ar avea efecte juridice în Uniune:

               - Avize consultative adoptate în temeiul punctului 2 litera (a) și al punctului 2 litera (d) din anexa II la ADVV. Un aviz consultativ răspunde la o întrebare adresată cu privire la aplicarea ADVV unui anumit set de fapte, reale sau teoretice. Astfel, atunci când faptele dintr-o situație sunt identice cu cele descrise în avizul consultativ, este disponibilă o soluție clară pentru uzul administrațiilor vamale; în cazurile în care faptele nu sunt identice, avizul consultativ poate servi totuși drept ghid pentru rezolvarea problemei.

               - Comentarii adoptate în temeiul punctului 2 litera (d) din anexa II la ADVV. Un comentariu este un document care constă într-o serie de observații cu privire la o parte din textul ADVV menită să clarifice o situație în care o lectură literală a textului în sine poate fi completată în mod util cu îndrumări suplimentare. Comentariile ar include, după caz, exemple ilustrative. Astfel, comentariile ar oferi de regulă administrațiilor vamale orientări cu privire la aplicarea unei anumite părți din ADVV într-o serie de situații.

               - Note explicative adoptate în temeiul punctului 2 litera (d) din anexa II la ADVV. O notă explicativă clarifică punctul de vedere al Comitetului tehnic cu privire la o chestiune cu caracter general care decurge din una sau mai multe dispoziții ale ADVV. Notele explicative pot, de asemenea, să examineze practicile comerciale în ceea ce privește chestiunea și să tragă concluziile necesare. Trimiterea la o notă explicativă va permite administrațiilor vamale să aplice o dispoziție a ADVV unui număr de situații comerciale diferite care intră în domeniul său de acoperire.

               - Studii de caz adoptate în temeiul punctului 2 litera (d) din anexa II la ADVV. Un studiu de caz este o expunere a unui set complex de fapte bazate pe o tranzacție comercială reală, care poate fi utilizată pentru a demonstra aplicarea practică a uneia sau mai multor dispoziții ale ADVV.

               - Studii adoptate în temeiul punctului 2 litera (d) din anexa II la ADVV. Un studiu prezintă rezultatul unei examinări în profunzime a unei chestiuni legate de dispozițiile ADVV, care nu este acoperită mai adecvat de niciunul dintre instrumentele menționate anterior.

               Avizele consultative, comentariile, notele explicative, studiile de caz și studiile sunt adoptate de CTDVV pe bază de consens și sunt anexate la rapoartele sesiunilor CTDVV. În plus, acestea sunt puse la dispoziția serviciilor vamale și ale operatorilor economici în Culegerea de texte a CTDVV.

               Decizia-cadru propusă se poate referi, de asemenea, la următoarele acte adoptate de CTRO, în măsura în care acestea ar avea efecte juridice în Uniune:

               - Avize consultative adoptate în temeiul punctului 1 litera (a) din anexa I la ARO. La cererea unuia dintre membrii săi, CTRO poate examina problemele tehnice specifice apărute în administrarea curentă a regulilor de origine și poate emite, pe baza faptelor prezentate, avize consultative cu soluțiile adecvate.

               - Informații și recomandări formulate în temeiul punctului 1 litera (d) din anexa I la ARO. La cererea unuia dintre membrii săi, CTRO poate furniza informații și recomandări cu privire la orice aspecte legate de determinarea originii mărfurilor.

               Avizele consultative, informațiile și recomandările adoptate de CTRO pot servi drept ghid pentru rezolvarea unor probleme tehnice similare sau a unor probleme legate de determinarea originii mărfurilor. Avizele consultative, informațiile și recomandările sunt adoptate de către CTRO pe bază de consens.

               3.Poziția care urmează să fie luată în numele Uniunii

               Unele poziții ale Uniunii care urmează să fie adoptate în cadrul reuniunilor CTDVV sau CTRO și stabilite înainte de aceste reuniuni se referă la adoptarea în cadrul comitetelor respective a avizelor consultative, a comentariilor, a notelor explicative, a studiilor de caz, a studiilor, a informațiilor și a recomandărilor, precum și a actelor similare care, fără a fi în mod necesar acte obligatorii din punct de vedere juridic, pot avea efecte juridice în UE.

               Adoptarea pozițiilor Uniunii cu privire la aceste instrumente specifice necesită o cooperare intensificată și eficientă între instituții, având în vedere natura tehnică și volumul întrebărilor discutate în cadrul acestor comitete, precum și timpul scurt disponibil pentru examinarea chestiunilor în dezbatere.

               Prin urmare, este în interesul Uniunii ca aceste poziții să fie stabilite în conformitate cu principiile, criteriile și orientările care reglementează determinarea valorii în vamă a mărfurilor importate și, respectiv, determinarea originii mărfurilor, și într-un mod rapid pentru a permite Uniunii să își exercite drepturile în cadrul CTDVV și al CTRO.

               În acest scop, Comisia propune adoptarea de către Consiliu a unei decizii „omnibus”, în conformitate cu articolul 218 alineatul (9) din Tratatul privind funcționarea Uniunii Europene (TFUE)
                  4
               . Decizia respectivă va defini cadrul pentru stabilirea la timp a pozițiilor care urmează să fie adoptate în numele Uniunii în cadrul CTDVV și CTRO, atunci când organismele respective sunt invitate să adopte acte cu efecte juridice.

               Pentru a asigura capacitatea Consiliului de a evalua și, după caz, de a revizui periodic politica din cadrul prezentei decizii, și în spiritul cooperării loiale dintre instituțiile Uniunii, consacrată la articolul 13 alineatul (2) din Tratatul privind Uniunea Europeană
                  5
               , valabilitatea prezentei decizii „omnibus” a Consiliului trebuie să fie limitată în timp.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din TFUE prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  6
               .

               4.1.2.Aplicarea la cazul de față

               CTDVV sub auspiciile Organizației Mondiale a Vămilor (OMV) este un organism creat printr-un acord, și anume Acordul privind punerea în aplicare a articolului VII din Acordul General pentru Tarife și Comerț din 1994 (Acordul privind determinarea valorii în vamă – ADVV). CTRO sub auspiciile Organizației Mondiale a Vămilor (OMV) este un organism creat printr-un acord, și anume Acordul privind regulile de origine (ARO).

               Avizele tehnice consultative, comentariile, notele explicative, studiile de caz, studiile, informațiile și recomandările, precum și actele similare pe care CTDVV și CTRO sunt chemate să le adopte, în ceea ce privește determinarea valorii în vamă a mărfurilor importate și, respectiv, determinarea originii mărfurilor constituie acte cu efecte juridice, întrucât pot avea vocația de a influența în mod decisiv conținutul dreptului Uniunii, și anume dispozițiile Codului vamal al Uniunii și actele delegate și de punere în aplicare ale acestuia referitoare la determinarea valorii în vamă a mărfurilor importate și la aspectele legate de determinarea originii mărfurilor.

               Actul avut în vedere nu completează și nu modifică cadrul instituțional al acordului.

               În consecință, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul de față

               Potrivit unei jurisprudențe constante, un act al UE ține de politica comercială comună dacă privește în mod specific aceste schimburi comerciale prin aceea că este destinat în esență să le promoveze, să le faciliteze sau să le reglementeze și are efecte directe și imediate asupra acestora. Valoarea în vamă a mărfurilor și originea mărfurilor sunt identificate și reglementate de Codul vamal al Uniunii ca factori pe baza cărora se aplică taxele la import și la export și alte măsuri în ceea ce privește comerțul cu mărfuri. ADVV și ARO sunt acorduri comerciale referitoare la comerțul cu mărfuri, la fel cum sunt și actele adoptate de organismele pe care le-au instituit. Obiectivul principal și conținutul actelor avute în vedere se referă, așadar, la politica comercială comună.

               Prin urmare, temeiul juridic material al deciziei propuse este articolul 207 alineatul (4) primul paragraf din TFUE.

               4.3.Concluzie

               Temeiul juridic al deciziei propuse trebuie să fie articolul 207 alineatul (4) primul paragraf, coroborat cu articolul 218 alineatul (9) din TFUE.

               2022/0019 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetelor tehnice pentru determinarea valorii în vamă și pentru regulile de origine, instituite sub auspiciile Organizației Mondiale a Vămilor, în legătură cu adoptarea avizelor consultative, a comentariilor, a notelor explicative, a studiilor de caz, a studiilor și a actelor similare privind determinarea valorii în vamă a mărfurilor importate în temeiul Acordului privind punerea în aplicare a articolului VII din Acordul General pentru Tarife și Comerț din 1994 și, respectiv, adoptarea avizelor consultative, a informațiilor și a recomandărilor și a actelor similare privind determinarea originii mărfurilor în temeiul Acordului privind regulile de origine

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia 94/800/CE a Consiliului din 22 decembrie 1994
                  7
               , Uniunea a aprobat Acordul privind punerea în aplicare a articolului VII din Acordul General pentru Tarife și Comerț din 1994 (Acordul privind determinarea valorii în vamă – ADVV) și Acordul privind regulile de origine (ARO).

               (2)Articolul 18 alineatul (2) din ADVV instituie, sub auspiciile Consiliului de Cooperare Vamală (OMV), un Comitet tehnic pentru determinarea valorii în vamă (CTDVV), cu scopul, în temeiul punctului 1 din anexa II la ADVV, de a asigura, la nivel tehnic, uniformitatea interpretării și aplicării ADVV.

               (3)În conformitate cu punctul 2 litera (a) din anexa II la ADVV, CTDVV are responsabilitatea de a examina problemele tehnice specifice apărute în administrarea curentă a sistemelor de determinare a valorii în vamă a membrilor și de a elibera, pe baza faptelor prezentate, avize consultative privind soluțiile adecvate.

               (4)În conformitate cu punctul 2 litera (b) din anexa II la ADVV, CTDVV are responsabilitatea de a studia, în funcție de solicitări, legile, procedurile și practicile de determinare a valorii, care au legătură cu prezentul acord și de a pregăti rapoarte privind rezultatele acestor studii;

               (5)În conformitate cu punctul 2 litera (d) din anexa II la ADVV, CTDVV are responsabilitatea de a furniza informații și recomandări cu privire la orice aspecte referitoare la determinarea valorii în vamă a mărfurilor importate, în funcție de solicitările venite din partea oricărui membru sau din partea Comitetului pentru determinarea valorii în vamă (CTDVV) instituit prin articolul 18 alineatul (1) din ADVV. Aceste informații și recomandări pot lua forma unor avize consultative, comentarii sau note explicative.

               (6)Articolul 4 alineatul (2) din ARO instituie, sub auspiciile Consiliului de Cooperare Vamală (OMV), un Comitet tehnic pentru regulile de origine (CTRO), care efectuează lucrările tehnice prevăzute în anexa I la ARO.

               (7)În conformitate cu punctul 1 litera (a) din anexa I la ARO, CTRO are responsabilitatea de a examina problemele tehnice specifice apărute în administrarea curentă a regulilor de origine a membrilor și de a elibera, pe baza faptelor prezentate, avize consultative privind soluțiile adecvate.

               (8)În conformitate cu punctul 1 litera (b) din anexa I la ARO, CTRO are responsabilitatea de a furniza informații și recomandări cu privire la orice aspecte referitoare la determinarea originii mărfurilor, în funcție de solicitările venite din partea oricărui membru sau din partea Comitetului pentru regulile de origine (CRO) instituit prin articolul 4 alineatul (1) din ARO.

               (9)Este oportun să se stabilească poziția care urmează să fie adoptată în numele Uniunii în cadrul CTDVV în ceea ce privește adoptarea avizelor consultative, a comentariilor, a notelor explicative, a studiilor de caz, a studiilor și a actelor similare cu privire la orice aspecte referitoare la determinarea valorii în vamă a mărfurilor importate, pentru a asigura uniformitatea interpretării și aplicării ADVV, întrucât astfel de acte pot influența în mod decisiv conținutul dreptului Uniunii, și anume dispozițiile Regulamentului (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii
                  8
               , ale Regulamentului delegat (UE) 2015/2446 al Comisiei din 28 iulie 2015
                  9
                și ale Regulamentului de punere în aplicare (UE) 2015/2447 al Comisiei din 24 noiembrie 2015
                  10
                privind valoarea în vamă a mărfurilor și determinarea acesteia.

               (10)Este oportun să se stabilească poziția care urmează să fie adoptată în numele Uniunii în cadrul CTRO în ceea ce privește adoptarea avizelor consultative, a informațiilor și a recomandărilor și a actelor similare cu privire la determinarea originii mărfurilor, pentru a asigura uniformitatea interpretării și aplicării ARO, întrucât astfel de acte pot influența în mod decisiv conținutul dreptului Uniunii, și anume dispozițiile Regulamentului (UE) nr. 952/2013, ale Regulamentului (UE) 2015/2446 și ale Regulamentului (UE) 2015/2447 privind originea mărfurilor și determinarea acesteia.

               (11)Este în interesul Uniunii ca pozițiile exprimate de Uniune în cadrul CTDVV și CTRO să fie stabilite în conformitate cu principiile, criteriile și orientările care reglementează determinarea valorii în vamă a mărfurilor importate și, respectiv, determinarea originii mărfurilor. De asemenea, este în interesul Uniunii ca astfel de poziții să fie stabilite prompt, pentru a permite Uniunii să își exercite drepturile în cadrul CTDVV și în cadrul CTRO.

               (12)Având în vedere natura extrem de tehnică a aspectelor legate de determinarea valorii în vamă a mărfurilor importate și a aspectelor legate de determinarea originii mărfurilor, volumul de chestiuni tratate în cadrul reuniunilor CTDVV și CTRO care se desfășoară anual și perioada scurtă de timp disponibilă pentru a analiza documentele emise de Secretariatul OMV și de membrii CTDVV/CTRO în pregătirea reuniunilor CTDVV/CTRO și necesitatea implicită ca poziția Uniunii să țină cont și să abordeze noile informații prezentate înainte sau în timpul reuniunilor CTDVV și ale CTRO, trebuie să fie luate măsurile necesare, în conformitate cu principiul cooperării loiale între instituțiile Uniunii consacrat la articolul 13 alineatul (2) din Tratatul privind Uniunea Europeană, pentru precizarea poziției Uniunii.

               (13)Având în vedere că, în mod recurent, documentele de lucru sunt puse la dispoziție tardiv înainte de reuniunile CTDVV și CTRO și pentru a apăra drepturile și interesele Uniunii în cadrul acestor comitete tehnice, Comisia trebuie să depună eforturi pentru a solicita secretariatului OMV să asigure disponibilitatea documentelor de lucru în conformitate cu normele lor de procedură respective, astfel încât aceste documente să fie expediate cu cel puțin 30 de zile înainte de deschiderea sesiunii în cauză.

               (14)Pentru a asigura capacitatea Consiliului de a evalua și, după caz, de a revizui periodic politica din cadrul prezentei decizii, și în spiritul cooperării loiale dintre instituțiile Uniunii, consacrată la articolul 13 alineatul (2) din Tratatul privind Uniunea Europeană, valabilitatea prezentei decizii trebuie să fie limitată în timp,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii cu privire la adoptarea, în cadrul Comitetului tehnic pentru determinarea valorii în vamă instituit prin Acordul privind punerea în aplicare a articolului VII din Acordul General pentru Tarife și Comerț din 1994, sub auspiciile Organizației Mondiale a Vămilor, a avizelor consultative, a comentariilor, a notelor explicative, a studiilor de caz, a studiilor sau a actelor similare privind determinarea valorii în vamă a mărfurilor importate și cu privire la pregătirea unor astfel de acte se stabilește în conformitate cu principiile, criteriile și orientările prevăzute în secțiunea I din anexă.

               Articolul 2

               Stabilirea poziției Uniunii care urmează să fie adoptată în temeiul articolului 1 se efectuează în conformitate cu specificațiile prevăzute în secțiunea II din anexă.

               Articolul 3

               Poziția care urmează să fie adoptată în numele Uniunii cu privire la adoptarea, în cadrul Comitetului tehnic pentru regulile de origine instituit prin Acordul privind regulile de origine, sub auspiciile Organizației Mondiale a Vămilor, a avizelor consultative, a informațiilor și a recomandărilor și a actelor similare referitoare la determinarea originii mărfurilor și cu privire la pregătirea unor astfel de acte se stabilește în conformitate cu principiile, criteriile și orientările prevăzute în secțiunea I din anexă.

               Articolul 4

               Stabilirea poziției Uniunii care urmează să fie adoptată în temeiul articolului 3 se efectuează în conformitate cu specificațiile prevăzute în secțiunea II din anexă.

               Articolul 5

               Prezenta decizie intră în vigoare la data adoptării.

               Decizia expiră la 31 decembrie 2025.

               Adoptată la Bruxelles,

                     Pentru Consiliu,

                     Președintele

                     (1)

                        https://www.wto.org/english/docs_e/legal_e/20-val_01_e.htm

                     (2)

                        http://www.wcoomd.org/-/media/wco/public/global/pdf/topics/origin/overview/wto-agreement.pdf?db=web

                     (3)

                        Decizia 94/800/CE a Consiliului din 22 decembrie 1994, JO L 336/1, 23.12.1994, p. 1-2.

                     (4)

                        Versiunea consolidată a Tratatului privind funcționarea Uniunii Europene, JO C 326, 26.10.2012, p. 47-390.

                     (5)

                        Versiune consolidată a Tratatului privind Uniunea Europeană, JO C 326, 26.10.2012, p. 13-390.

                     (6)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (7)

                        Decizia 94/800/CE a Consiliului din 22 decembrie 1994 privind încheierea, în numele Comunității Europene, referitor la domeniile de competența sa, a acordurilor obținute în cadrul negocierilor comerciale multilaterale din Runda Uruguay (1986-1994) (JO L 336, 23.12.1994, p. 1).

                     (8)

                        JO L 269, 10.10.2013, p. 1.

                     (9)

                        Regulamentul delegat (UE) 2015/2446 al Comisiei din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii, JO L 343, 29.12.2015, p. 1.

                     (10)

                        Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii, JO L 343, 29.12.2015, p. 558.

    ---documentbreak---

               COMISIA EUROPEANĂ
            Bruxelles, 3.2.2022
            COM(2022) 29 final

            ANEXĂ
            la
            Propunerea de DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetelor tehnice pentru determinarea valorii în vamă și pentru regulile de origine, instituite sub auspiciile Organizației Mondiale a Vămilor, în legătură cu adoptarea avizelor consultative, a comentariilor, a notelor explicative, a studiilor de caz, a studiilor și a actelor similare privind determinarea valorii în vamă a mărfurilor importate în temeiul Acordului privind punerea în aplicare a articolului VII din Acordul General pentru Tarife și Comerț din 1994 și, respectiv, adoptarea avizelor consultative, a informațiilor și a recomandărilor și a actelor similare privind determinarea originii mărfurilor în temeiul Acordului privind regulile de origine

               ANEXĂ

               1.Poziția care urmează să fie adoptată în numele Uniunii Europene în cadrul Comitetelor tehnice pentru determinarea valorii în vamă și pentru regulile de origine, instituite sub auspiciile Organizației Mondiale a Vămilor, în legătură cu adoptarea avizelor consultative, a comentariilor, a notelor explicative, a studiilor de caz, a studiilor și a actelor similare privind determinarea valorii în vamă a mărfurilor importate în temeiul Acordului privind punerea în aplicare a articolului VII din Acordul General pentru Tarife și Comerț din 1994 și, respectiv, adoptarea avizelor consultative, a informațiilor și a recomandărilor și a actelor similare privind determinarea originii mărfurilor în temeiul Acordului privind regulile de origine.

               1.1.PRINCIPII

               În cadrul Comitetelor tehnice pentru determinarea valorii în vamă și pentru regulile de origine, instituite sub auspiciile Organizației Mondiale a Vămilor (OMV), Uniunea trebuie:

               (a)să promoveze, să contribuie și să faciliteze determinarea valorii în vamă a mărfurilor importate și interpretarea și aplicarea uniformă a Acordului privind punerea în aplicare a articolului VII din Acordul General pentru Tarife și Comerț 1994 (ADVV);

               (b)să promoveze, să contribuie și să faciliteze determinarea originii mărfurilor și interpretarea și aplicarea uniformă a Acordului privind regulile de origine (ARO);

               (c)să depună eforturi în vederea implicării corespunzătoare a părților interesate în etapa de pregătire a avizelor consultative, a comentariilor, a notelor explicative, a studiilor de caz, a studiilor, a informațiilor sau a recomandărilor cu privire la orice chestiune sau a actelor similare ale Comitetului tehnic pentru determinarea valorii în vamă (CTDVV) și ale Comitetului tehnic pentru regulile de origine (CTRO) și să se asigure că avizele consultative, comentariile, notele explicative, studiile de caz, studiile, informațiile sau recomandările cu privire la orice chestiune sau actele similare adoptate în cadrul respectivelor comitete tehnice sunt în conformitate cu ADVV și, respectiv, cu ARO;

               (d)să se asigure că măsurile adoptate în cadrul CTDVV sunt în concordanță cu Comentariul general introductiv la ADVV și cu Notele interpretative prevăzute în anexa I la ADVV;

               (e)să promoveze poziții compatibile cu politicile și cu cele mai bune practici ale Uniunii, inclusiv cu obiectivul de a proteja interesele financiare ale UE, precum și cu orice alte angajamente internaționale ale Uniunii în domeniul în cauză;

               1.2.CRITERII

               Pozițiile care urmează să fie adoptate în numele Uniunii:

               (a)trebuie să fie stabilite în conformitate cu ADVV, cu Comentariul general introductiv și cu Notele interpretative prevăzute în anexa I la ADVV, în ceea ce privește determinarea valorii în vamă a mărfurilor importate;

               (b)trebuie să fie stabilite în conformitate cu ADVV, în ceea ce privește determinarea originii mărfurilor;

               (c)trebuie să țină seama, dacă este cazul, de următoarele:

               –jurisprudența Curții de Justiție a Uniunii Europene referitoare la valoarea în vamă a mărfurilor și la originea mărfurilor;

               –instrumentele adoptate anterior de CTDVV și de CTRO și care sunt încă aplicabile;

               –dispozițiile legale ale Uniunii referitoare la valoarea în vamă a mărfurilor și la originea mărfurilor;

               –instrumentele de orientare referitoare la valoarea în vamă a mărfurilor, elaborate în cadrul Secțiunii Determinarea valorii a Grupului de experți în domeniul vamal;

               –instrumentele de orientare referitoare la originea mărfurilor, elaborate în cadrul Secțiunii Determinarea originii a Grupului de experți în domeniul vamal;

               –orice alte acte juridice sau orientări referitoare la determinarea valorii în vamă și la originea mărfurilor elaborate de Consiliu sau de Comisie.

               1.3.ORIENTĂRI

               (a)Uniunea depune eforturi, după caz, pentru a sprijini adoptarea în cadrul CTDVV și CTRO a avizelor consultative, a comentariilor, a notelor explicative, a studiilor de caz, a studiilor, a informațiilor și a recomandărilor sau a actelor similare referitoare la determinarea valorii în vamă a mărfurilor importate și, respectiv, la determinarea originii mărfurilor, pentru a asigura, la nivel tehnic, uniformitatea interpretării și aplicării ADVV și ARO.

               (b)Dacă este cazul, Uniunea propune și pregătește instrumentele menționate la litera (a).

               2.Precizarea poziției care urmează să fie luată în numele Uniunii Europene în cadrul Comitetelor tehnice pentru determinarea valorii în vamă și pentru regulile de origine, instituite sub auspiciile Organizației Mondiale a Vămilor, în legătură cu adoptarea avizelor consultative, a comentariilor, a notelor explicative, a studiilor de caz, a studiilor și a actelor similare privind determinarea valorii în vamă a mărfurilor importate în temeiul ADVV și, respectiv, adoptarea avizelor consultative, a informațiilor și a recomandărilor și a actelor similare privind determinarea originii mărfurilor în temeiul ARO.

               1.Înainte de fiecare reuniune a CTDVV sau a CTRO în cursul căreia CTDVV sau CTRO sunt invitate să adopte avize consultative, comentarii, note explicative, studii de caz, studii, informații și recomandări și acte similare care au efecte juridice asupra Uniunii, se iau măsurile necesare astfel încât poziția care urmează să fie exprimată în numele Uniunii să țină seama de cele mai recente informații tehnice și de altă natură relevante transmise Comisiei; în conformitate cu principiile, criteriile și orientările stabilite în secțiunea I. Pentru a proteja drepturile și interesele Uniunii în cadrul OMV, Comisia acordă o atenție deosebită disponibilității documentelor de lucru prezentate în conformitate cu normele de procedură ale CTDVV și ale CTRO.

               2.În acest sens și pe baza informațiilor menționate, Comisia transmite Consiliului, cu suficient timp înainte de fiecare reuniune a CTDVV și a CTRO menționată la punctul 1, un document scris care prezintă în detaliu propunerea de precizare a poziției Uniunii, în vederea dezbaterii și a adoptării detaliilor referitoare la poziția care urmează să fie exprimată în numele Uniunii. Consiliul examinează documentele Comisiei în cel mai scurt timp posibil.
                  În cazul în care Consiliul nu aprobă o anumită parte a propunerii, Comisia nu va prezenta o poziție a Uniunii cu privire la partea respectivă în cadrul CTDVV sau al CTRO.

               3.În cazurile în care poziția Uniunii diferă în esență de avizele consultative, comentariile, notele explicative, studiile de caz, studiile sau actele similare propuse în CTDVV sau de avizele consultative, informațiile și recomandările și actele similare propuse în CTRO, Comisia exprimă, în numele Uniunii, poziția conform căreia actul în cauză nu întrunește consensul necesar pentru a fi adoptat de CTDVV sau de CTRO.

               4. Pentru a proteja drepturile Uniunii și pentru a evita o decizie cu privire la o chestiune în privința căreia Consiliul nu este în măsură să ajungă la o poziție înainte ca membrii CTDVV sau ai CTRO să fie invitați să își exprime poziția finală cu privire la adoptarea de avize consultative, comentarii, note explicative, studii de caz, studii, informații și recomandări și acte similare, Comisia solicită, în numele Uniunii, ca actul propus să continue să fie dezbătut în cadrul CTDVV sau al CTRO.

               ***


                              COMISIA
                              EUROPEANĂ

                                                       Bruxelles, 8.2.2022
                                                       COM(2022) 41 final

                                                       2022/0029 (NLE)

                                           Propunere de

                                  DECIZIE A CONSILIULUI

     privind poziția care urmează să fie adoptată, în numele Uniunii Europene, în cadrul
     celei de a șaizeci și cincea sesiuni a Comisiei privind stupefiantele, în ceea ce privește
       lista de substanțe din tabelul I anexat la Convenția Organizației Națiunilor Unite
                 împotriva traficului ilicit de stupefiante și substanțe psihotrope

RO                                                                                RO
 ---pagebreak---                                          EXPUNERE DE MOTIVE

     1.       OBIECTUL PROPUNERII
     Prezenta propunere se referă la decizia de stabilire a poziției care urmează să fie adoptată în
     numele Uniunii în cadrul Comisiei privind stupefiantele (CND) în legătură cu adoptarea
     preconizată a modificărilor tabelelor anexate la Convenția Organizației Națiunilor Unite
     (ONU) din 1988 împotriva traficului ilicit de stupefiante și de substanțe psihotrope, pe baza
     recomandărilor Organului Internațional de Control al Stupefiantelor (INCB - International
     Narcotics Control Board).

     2.       CONTEXTUL PROPUNERII
     2.1.     Convenția Organizației Națiunilor Unite (ONU) din 1988 împotriva traficului
              ilicit de stupefiante și de substanțe psihotrope
     Convenția Organizației Națiunilor Unite (ONU) din 1988 împotriva traficului ilicit de
     stupefiante și de substanțe psihotrope (denumită în continuare „convenția”) urmărește să
     promoveze cooperarea dintre părți, astfel încât acestea să poată aborda într-un mod mai
     eficace diferitele aspecte ale traficului ilicit de stupefiante și de substanțe psihotrope care au o
     dimensiune internațională. În îndeplinirea obligațiilor care le revin în temeiul convenției,
     părțile iau măsurile necesare, inclusiv măsuri legislative și administrative, în conformitate cu
     dispozițiile fundamentale ale sistemelor lor legislative interne.
     Convenția a intrat în vigoare la 11 noiembrie 1990.
     UE1 și statele sale membre sunt părți la convenție.
     2.2.     Comisia privind stupefiantele (CND)
     CND este o comisie a Consiliului Economic și Social al ONU (ECOSOC), iar atribuțiile și
     competențele acesteia sunt stabilite, între altele, în convenție. Comisia este constituită din 53
     de state membre ale ONU alese de ECOSOC. În prezent, 12 state membre 2 ale UE sunt
     membre cu drept de vot ale CND. Uniunea are statut de observator în cadrul CND.
     Luând în considerare observațiile prezentate de părți, precum și observațiile și recomandările
     INCB, a cărui evaluare va fi determinantă în ceea ce privește aspectele științifice, și ținând
     seama în mod corespunzător de orice alți factori relevanți, CND poate decide, cu o majoritate
     de două treimi din membrii săi, să introducă o substanță în tabelele anexate la convenție.
     2.3.     Actul CND avut în vedere
     În perioada 14-18 martie 2022, în cadrul celei de a șaizeci și cincea sesiuni, CND urmează să
     adopte o decizie privind adăugarea a trei substanțe în tabelele anexate la convenție (denumite
     în continuare „actele avute în vedere”), și anume 4-AP, boc-4-AP și norfentanil.
     În conformitate cu convenția, deciziile CND devin obligatorii, cu excepția cazului în care o
     parte a solicitat ECOSOC revizuirea deciziei în termenul-limită aplicabil3. Deciziile ECOSOC
     în materie sunt definitive. Actele avute în vedere vor deveni obligatorii pentru părți în
     conformitate cu articolul 12 din convenție, care prevede următoarele, în părțile sale relevante:

     1
            Decizia Consiliului din 22 octombrie 1990 privind încheierea în numele Comunității Economice
            Europene a Convenției Organizației Națiunilor Unite împotriva traficului ilicit de stupefiante și
            substanțe psihotrope (JO L 326 din 24/11/1990, p. 56).
     2
            Austria, Belgia, Franța, Germania, Ungaria, Italia, Lituania, Țările de Jos, Polonia, Spania, Suedia.
     3
            Articolul 12 alineatul (7) din Convenția ONU din 1988.

RO                                                       1                                                          RO
 ---pagebreak---      „Orice decizie luată de către comisie în virtutea prezentului articol este comunicată de către
     secretarul general tuturor statelor și altor unități care sunt părți la prezenta convenție sau li se
     conferă dreptul să devină, cât și organului. Ea intră în vigoare definitiv pentru fiecare parte la
     180 de zile după data comunicării sale.
     Deciziile luate de comisie, în virtutea prezentului articol, sunt supuse consiliului pentru
     revizuire, dacă una dintre părți prezintă o solicitare în cele 180 de zile ce urmează după data
     notificării lor. Cererea trebuie să fie adresată secretarului general și însoțită de toate
     informațiile adecvate care o motivează.
     Secretarul general comunică copia cererii și informațiilor adecvate comisiei, organului și
     tuturor părților, invitându-le să-și prezinte observațiile în termen de 90 de zile. Toate
     observațiile primite sunt comunicate consiliului.
     Consiliul poate confirma sau anula decizia comisiei. Decizia sa este comunicată tuturor
     statelor și altor entități, care sunt părți la prezenta convenție sau sunt pe cale să devină,
     comisiei și organului.”

     3.        POZIȚIA CARE URMEAZĂ SĂ FIE ADOPTATĂ ÎN NUMELE UNIUNII
     La 2 februarie 2022, Comisia a fost informată că INCB recomandă adăugarea a trei substanțe,
     și anume 4-AP, boc-4-AP și norfentanil, în tabelul I anexat la convenție.
     În conformitate cu evaluarea efectuată de INCB, 4-AP, boc-4-AP și norfentanil sunt folosite
     frecvent la fabricarea ilicită a fentanilului și a unor analogi ai fentanilului (și anume, opioide
     sintetice). Există dovezi potrivit cărora volumul și amploarea fabricării ilicite a acestor
     stupefiante și substanțe psihotrope cauzează grave probleme sociale sau de sănătate publică,
     astfel încât se justifică plasarea acestei substanțe sub control internațional. În plus, nu se
     cunoaște nicio utilizare legitimă a substanțelor 4-AP, boc-4-AP și norfentanil, cu excepția
     utilizării în cantități reduse pentru cercetare, dezvoltare și analize de laborator.
     Fabricarea ilegală a fentanilului și a analogilor săi constituie o problemă în Uniune. Aceste
     stupefiante și substanțe psihotrope fabricate ilegal cauzează importante probleme sociale și de
     sănătate publică în Uniune.
     Prin urmare, statele membre ale Uniunii trebuie să exprime în cadrul CND o poziție în
     favoarea adăugării substanțelor 4-AP, boc-4-AP și norfentanil în tabelul I anexat la convenție.
     Modificările aduse tabelelor anexate la convenție au repercusiuni directe asupra sferei de
     aplicare a legislației Uniunii în domeniul controlului precursorilor drogurilor, deoarece
     substanțele adăugate în tabelele anexate la convenție trebuie să fie incluse în legislația
     Uniunii4. Comisia a fost împuternicită să adopte acte delegate pentru a asigura acest lucru.

     4.        TEMEI JURIDIC
     4.1.      Temeiul juridic procedural
     4.1.1.    Principii
     Articolul 218 alineatul (9) din Tratatul privind funcționarea Uniunii Europene (TFUE)
     prevede posibilitatea adoptării unor decizii de stabilire a „pozițiilor care trebuie adoptate în
     numele Uniunii în cadrul unui organism creat printr-un acord, în cazul în care acest organism

     4
              REGULAMENTUL (CE) nr. 111/2005 AL CONSILIULUI din 22 decembrie 2004 de stabilire a
              normelor de monitorizare a comerțului cu precursori de droguri între Uniune și țările terțe (JO L 22,
              26.1.2005, p. 1) și REGULAMENTUL (CE) nr. 273/2004 AL PARLAMENTULUI EUROPEAN ȘI
              AL CONSILIULUI din 11 februarie 2004 privind precursorii drogurilor (JO L 47, 18.2.2004, p. 1).

RO                                                         2                                                          RO
 ---pagebreak---      trebuie să adopte acte cu efecte juridice, cu excepția actelor care modifică sau completează
     cadrul instituțional al acordului.”
     Articolul 218 alineatul (9) din TFUE se aplică indiferent dacă Uniunea este sau nu membră a
     organismului în cauză sau parte la acord5.
     Conceptul de „acte cu efecte juridice” include actele care au efecte juridice în temeiul
     normelor de drept internațional aplicabile organismului în cauză. Sunt incluse, de asemenea,
     instrumentele care nu au un caracter obligatoriu în temeiul dreptului internațional, dar care
     „au vocația de a influența în mod decisiv conținutul reglementării adoptate de legiuitorul
     Uniunii”6.
     4.1.2.    Aplicarea la cazul în discuție

     Comisia privind stupefiantele (CND) este un organism instituit printr-un acord, și anume prin
     Convenția Organizației Națiunilor Unite împotriva traficului ilicit de stupefiante și substanțe
     psihotrope.

     Actul pe care Comisia privind stupefiantele (CND) este invitată să îl adopte constituie un act
     cu efecte juridice. Actul avut în vedere va fi obligatoriu în temeiul dreptului internațional, în
     conformitate cu articolul 12 din Convenția Organizației Națiunilor Unite împotriva traficului
     ilicit de stupefiante și substanțe psihotrope și este în măsură să influențeze în mod decisiv
     conținutul legislației UE, și anume: Regulamentul (CE) nr. 111/2005 al Consiliului din 22
     decembrie 2004 de stabilire a normelor de monitorizare a comerțului cu precursori de droguri
     între Uniune și țările terțe și Regulamentul (CE) nr. 273/2004 al Parlamentului European și al
     Consiliului din 11 februarie 2004 privind precursorii drogurilor. Motivul este că modificările
     aduse tabelelor anexate la convenție au repercusiuni directe asupra sferei de aplicare a
     legislației Uniunii în domeniul controlului precursorilor de droguri, deoarece substanțele
     adăugate în tabelele anexate la convenție trebuie să fie incluse în legislația Uniunii.

     Actul avut în vedere nu completează și nici nu modifică cadrul instituțional al acordului.

     Prin urmare, temeiul juridic procedural al propunerii de decizie este articolul 218 alineatul (9)
     din TFUE.

     4.2.      Temeiul juridic material
     4.2.1.    Principii

     Temeiul juridic material al unei decizii adoptate în temeiul articolului 218 alineatul (9) din
     TFUE depinde în primul rând de obiectivul și de conținutul actului avut în vedere cu privire la
     care se adoptă o poziție în numele Uniunii. În cazul în care actul avut în vedere urmărește
     două obiective sau include două elemente, iar unul dintre aceste obiective sau elemente poate
     fi identificat ca fiind obiectivul sau elementul principal, iar celălalt obiectiv sau element are
     mai degrabă un caracter accesoriu, decizia adoptată în temeiul articolului 218 alineatul (9) din
     TFUE trebuie să se întemeieze pe un singur temei juridic material, respectiv cel impus de
     obiectivul sau de elementul principal sau predominant.

     5
              Hotărârea Curții de Justiție din 7 octombrie 2014 în cauza Germania/Consiliu, C-399/12,
              ECLI:EU:C:2014:2258, punctul 64.
     6
              Hotărârea Curții de Justiție din 7 octombrie 2014, Germania/Consiliu, C-399/12,
              ECLI:EU:C:2014:2258, punctele 61-64.

RO                                                   3                                                   RO
 ---pagebreak---      4.2.2.    Aplicarea la cazul în discuție

     Obiectivul principal și conținutul actului avut în vedere se referă la politica comercială
     comună.

     Prin urmare, temeiul juridic material al deciziei propuse este articolul 207 din Tratatul privind
     funcționarea Uniunii Europene.

     4.3.      Concluzie
     Temeiul juridic al deciziei propuse trebuie să fie articolul 207, coroborat cu articolul 218
     alineatul (9) din TFUE.
              Subsidiaritate (în cazul competențelor neexclusive)
     Nu se aplică.

     •        Proporționalitate
     Propunerea este proporțională și nu depășește ceea ce este necesar pentru atingerea
     obiectivelor, întrucât vizează noii precursori de droguri care reprezintă un motiv de îngrijorare
     pentru Uniune.

     •        Alegerea instrumentului
     În conformitate cu articolul 218 alineatul (9) din TFUE, este necesară o decizie a Consiliului
     pentru a stabili poziția care trebuie adoptată în numele Uniunii în cadrul unui organism creat
     printr-un acord internațional.

     5.        PUBLICAREA ACTULUI AVUT ÎN VEDERE
     Nu există

RO                                                  4                                                    RO
 ---pagebreak---                                                             2022/0029 (NLE)

                                                Propunere de

                                           DECIZIE A CONSILIULUI

         privind poziția care urmează să fie adoptată, în numele Uniunii Europene, în cadrul
         celei de a șaizeci și cincea sesiuni a Comisiei privind stupefiantele, în ceea ce privește
           lista de substanțe din tabelul I anexat la Convenția Organizației Națiunilor Unite
                     împotriva traficului ilicit de stupefiante și substanțe psihotrope

     CONSILIUL UNIUNII EUROPENE,
     având în vedere Tratatul privind funcționarea Uniunii Europene, în special articolul 207
     coroborat cu articolul 218 alineatul (9),
     având în vedere propunerea Comisiei Europene,
     întrucât:
     (1)      Convenția Organizației Națiunilor Unite împotriva traficului ilicit de stupefiante și
              substanțe psihotrope din 1988 (denumită în continuare „convenția”) a fost încheiată de
              către Uniune prin Decizia 90/611/CEE a Consiliului și a intrat în vigoare la 11
              noiembrie 1990.
     (2)      În conformitate cu articolul 12 alineatele (2)-(7) din convenție, în tabelele anexate la
              convenție în care sunt enumerați precursorii de droguri pot fi adăugate substanțe.
     (3)      Cu ocazia celei de a șaizeci și cincea sesiuni care urmează să se desfășoare în perioada
              14-18 martie 2022 la Viena, Comisia privind stupefiantele urmează să adopte o decizie
              privind adăugarea a trei noi substanțe în tabelul I anexat la convenția menționată.
     (4)      Este oportun să se stabilească poziția care urmează să fie adoptată în numele Uniunii
              în cadrul Comisiei privind stupefiantele, întrucât decizia acestei comisii va fi
              obligatorie pentru Uniune și va avea vocația de a influența în mod decisiv conținutul
              legislației Uniunii, și anume Regulamentul (CE) nr. 111/2005 al Consiliului din 22
              decembrie 2004 de stabilire a normelor de monitorizare a comerțului cu precursori de
              droguri dintre Uniune și țările terțe7 și Regulamentul (CE) nr. 273/2004 al
              Parlamentului European și al Consiliului din 11 februarie 2004 privind precursorii
              drogurilor8.
     (5)      În conformitate cu evaluarea efectuată de Organismul Internațional de Control al
              Stupefiantelor, trei substanțe, și anume 4-AP, boc-4-AP și norfentanil, care sunt
              folosite frecvent la fabricarea ilicită a fentanilului și sunt foarte potrivite pentru
              fabricarea ilicită de fentanil și anumiți analogi ai fentanilului care sunt opioide
              sintetice foarte puternice. Există dovezi potrivit cărora volumul și amploarea
              producției ilicite de fentanil și analogi de fentanil constituie probleme grave de
              sănătate publică sau probleme sociale, astfel încât să se justifice plasarea acestor
              substanțe sub control internațional.

     7
              (JO L 22, 26.1.2005, p. 1)
     8
              (JO L 47, 18.2.2004, p. 1)

RO                                                   5                                                   RO
 ---pagebreak---      (6)    În consecință, la 2 februarie 2022, Organismul Internațional de Control al
            Stupefiantelor a recomandat Comisiei privind stupefiantele să adauge substanțele 4-
            AP, boc-4-AP și norfentanil în tabelul I anexat la convenție.
     (7)    Fentanilul și analogii de fentanil fabricați ilegal au cauzat probleme sociale și de
            sănătate publică semnificative în anumite state membre.
     (8)    Decizia privind adăugarea de substanțe în tabelul I anexat la convenție intră în sfera de
            competență exclusivă a Uniunii. Uniunea are statut de observator în cadrul Comisiei
            privind stupefiantele, în cadrul căreia, în prezent, 12 state membre ale Uniunii sunt
            membri cu drept de vot.
     (9)    Poziția Uniunii va fi exprimată de statele membre care sunt membre ale Uniunii, care
            sunt membre ale Comisiei privind stupefiantele, acționând împreună în interesul
            Uniunii.
     (10)   In cadrul Comisiei privind stupefiantele, statele membre ale Uniunii ar trebui să
            adopte o poziție favorabilă adăugării substanțelor 4-AP, boc-4-AP și norfentanil în
            tabelul I anexat la convenție,
     ADOPTĂ PREZENTA DECIZIE:

                                                Articolul 1
     Poziția care urmează să fie adoptată în numele Uniunii de către statele membre în cadrul celei
     de a șaizeci și cincea sesiuni a Comisiei privind stupefiantele, care va avea loc în perioada 14
     – 18 martie 2022, este următoarea:
     4-AP, boc-4-AP și norfentanil trebuie să fie incluse în tabelul I anexat la convenție.

                                                Articolul 2
     Poziția menționată la articolul 1 va fi exprimată de statele membre ale Uniunii care sunt
     membre ale Comisiei privind stupefiantele, acționând împreună în interesul Uniunii.

                                                Articolul 3
     Prezenta decizie se adresează statelor membre.
     Adoptată la Bruxelles,

                                                  Pentru Consiliu
                                                  Președintele

RO                                                   6                                                  RO


               COMISIA EUROPEANĂ
            Bruxelles, 9.2.2022
            COM(2022) 38 final
            2022/0025(NLE)

            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Centrului internațional pentru reglementarea diferendelor privind investițiile (ICSID)

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii Europene în cadrul consiliului administrativ al Centrului internațional pentru reglementarea diferendelor privind investițiile (ICSID) în legătură cu adoptarea preconizată a regulilor ICSID modificate
                  1
               . Adoptarea respectivelor reguli va produce efecte juridice asupra practicii Uniunii Europene în materie de încheiere a tratatelor în domeniul soluționării litigiilor în materie de investiții.

               2.Contextul propunerii

               2.1.Interesul special al Uniunii Europene față de ICSID

               În prezent, există 155 de state contractante la ICSID, dintre care 26 sunt state membre ale Uniunii. Uniunea Europeană nu este membră a ICSID. Cu toate acestea, Uniunea Europeană a inclus regulile de arbitraj ale ICSID și regulile de arbitraj privind mecanismul suplimentar în toate acordurile sale comerciale și de investiții care includ norme privind protecția investițiilor
                  2
               . În temeiul acestor acorduri, regulile ICSID se pot aplica în litigiile în materie de investiții inițiate de investitori din UE împotriva unor țări terțe, de investitori din afara UE împotriva statelor membre ale UE sau, în urma modificărilor propuse, în litigiile intentate împotriva Uniunii în temeiul regulilor de arbitraj privind mecanismul suplimentar ICSID. Astfel, Uniunea are un interes deosebit în ceea ce privește reforma regulilor ICSID.

               2.2.ICSID

               ICSID este o instituție care face parte din Grupul Băncii Mondiale. Este o instituție independentă și depolitizată de soluționare a litigiilor. Obiectivele ICSID sunt:

               (a)punerea la dispoziție a unui mecanism de soluționare a litigiilor între investitori și stat prin conciliere, arbitraj sau stabilire a faptelor;

               (b)gestionarea acestor litigii și

               (c)promovarea investițiilor internaționale prin asigurarea încrederii în procesul de soluționare a litigiilor.

               Mecanismul ICSID de soluționare a litigiilor este disponibil pentru litigiile dintre investitori și stat și pentru litigiile dintre state în temeiul tratatelor privind investițiile și al acordurilor comerciale, în temeiul legislației naționale privind investițiile și în temeiul contractelor de investiții încheiate între state și investitori străini. ICSID acționează, de asemenea, ca registru administrativ.

               2.3.Actele ICSID avute în vedere

               Secretariatul ICSID a inițiat un proces de consultare privind reforma regulilor centrului în 2018. În perioada 2018-2021, au avut loc discuții intense între secretariat și statele membre care sunt părți la ICSID, pe baza a cinci proiecte succesive de reguli revizuite. Uniunea Europeană, reprezentată de Comisia Europeană, a participat activ la procesul de consultare, a coordonat pozițiile statelor membre ale UE și a prezentat în mod repetat observații scrise cu privire la proiectele de texte în numele UE și al statelor sale membre. Ca urmare a acestui proces, următoarele modificări și texte noi, care produc efecte juridice asupra practicii Uniunii Europene în materie de încheiere a tratatelor, vor fi supuse votului consiliului administrativ prin procedura scrisă programată să se încheie la 21 martie 2022:

               2.3.1.
                     Modificări ale procedurilor Convenției ICSID

               Modificările includ modificări ale regulamentelor administrative și financiare ale Convenției ICSID, ale regulilor de inițiere ale ICSID, ale regulilor de arbitraj ale ICSID și ale regulilor de conciliere ale ICSID.

               Printre principalele modificări de fond se numără o nouă cerință de a include o descriere a dreptului de proprietate și a controlului asupra investiției în cererea de arbitraj sau conciliere, o obligație de a face publice informații privind finanțarea din partea terților, norme consolidate privind descalificarea arbitrilor, cheltuielile cu procesul, respingerea rapidă a cererilor nefondate, bifurcarea procedurilor, precum și termenele revizuite. O nouă dispoziție abordează în mod explicit cererile de garanții pentru acoperirea costurilor. Transparența procedurilor a fost sporită pe cât posibil fără a fi necesară o modificare a Convenției ICSID. Se propune, de asemenea, un nou set de reguli pentru procedurile de arbitraj accelerate.

               2.3.2. Modificări ale procedurilor privind mecanismul suplimentar

               Modificările includ modificări ale regulilor privind mecanismul suplimentar ICSID, ale regulamentelor administrative și financiare ale Convenției ICSID privind mecanismul suplimentar, ale regulilor de arbitraj privind mecanismul suplimentar ICSID și ale regulilor de conciliere privind mecanismul suplimentar ICSID.

               Domeniul de aplicare posibil al regulilor privind mecanismul suplimentar este extins la litigiile în materie de investiții în care nici pârâtul, nici statul reclamantului nu sunt părți contractante la ICSID, precum și la litigiile care implică organizații de integrare economică regională. În plus, majoritatea modificărilor aduse regulilor de arbitraj și de conciliere ICSID se reflectă, de asemenea, în regulile revizuite privind mecanismul suplimentar ICSID, cu dispoziții ușor mai ambițioase privind transparența.

               2.3.3. Modificări ale procedurilor de stabilire a faptelor ICSID

               Modificările se referă la regulile ICSID privind stabilirea faptelor, precum și la Regulamentele administrative și financiare ale Convenției ICSID privind stabilirea faptelor. Se propune un set de reguli independente actualizate de stabilire a faptelor, prin care părțile la litigiu să poată solicita în comun unei comisii de stabilire a faptelor să desfășoare o procedură specifică de stabilire a faptelor.

               2.3.4. Propunere de noi reguli de mediere ale ICSID

               Ca răspuns la solicitările statelor și investitorilor de a asigura o capacitate mai mare de mediere se propune un nou set de reguli ICSID în materie de mediere și regulamente administrative și financiare relevante. Regulile de mediere au un domeniu larg de aplicare și se pot aplica, în baza consimțământului, oricărei proceduri de mediere referitoare la o investiție care implică un stat sau o organizație de integrare economică regională.

               3.Poziția care urmează să fie adoptată în numele Uniunii Europene

               Modificările pe care consiliul administrativ al ICSID le va supune la vot vor aborda unele dintre deficiențele identificate ale sistemului actual de soluționare a litigiilor dintre investitori și stat. Trebuie remarcat faptul că, în paralel cu procesul de reformă a ICSID, Uniunea Europeană și statele sale membre urmăresc crearea unei instanțe multilaterale permanente dedicate investițiilor, care să înlocuiască actualul sistem de arbitraj în materie de investiții cu un mecanism permanent. În prezent, în cadrul Comisiei Organizației Națiunilor Unite pentru Dreptul Comercial Internațional (UNCITRAL) se desfășoară lucrări privind crearea unei instanțe multilaterale dedicate investițiilor, preconizate a se încheia în 2026. În opinia Uniunii Europene, numai o instanță permanentă în materie de investiții va aborda în mod suficient și cuprinzător toate problemele care decurg din sistemul actual de arbitraj ad hoc în materie de investiții. Cu toate acestea, până la instituirea unei instanțe multilaterale, sistemul actual de arbitraj în materie de investiții va continua să se aplice și orice îmbunătățire a regulilor sale ar trebui salutată. Prin urmare, Consiliul ar trebui să sprijine modificările propuse ale regulilor ICSID.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind Funcționarea Uniunii Europene („TFUE”) prevede următoarele: „Consiliul, la propunerea Comisiei sau a Înaltului Reprezentant al Uniunii pentru afaceri externe și politica de securitate, adoptă o decizie privind suspendarea aplicării unui acord și de stabilire a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               În primul rând, articolul 218 alineatul (9) din TFUE prevede obligația unui organism instituit printr-un acord internațional competent de a stabili norme sau de a adopta decizii în contextul acordului respectiv. Formularea „în cadrul unui organism creat printr-un acord” indică faptul că aplicarea „acestei dispoziții privește pozițiile care trebuie adoptate în numele Uniunii în cadrul participării acesteia, prin intermediul instituțiilor sale sau, după caz, prin intermediul statelor membre care acționează solidar în interesul său, la adoptarea unor astfel de acte în cadrul organismului internațional în cauză”
                  3
               .

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  4
               . Curtea de Justiție a statuat că „[a]tunci când domeniul vizat privește o competență a Uniunii [...], lipsa participării Uniunii la acordul internațional în cauză nu o împiedică să își exercite această competență prin stabilirea, în cadrul instituțiilor sale, a unei poziții care urmează să fie adoptată în numele său în organismul creat prin acest acord, în special prin intermediul statelor membre părți la acordul respectiv, care acționează în mod solidar în interesul său”
                  5
               .

               4.1.2.Aplicarea la cazul în discuție

               Actele avute în vedere de modificare a regulilor ICSID respectă aceste principii.

               În primul rând, consiliul administrativ al ICSID, organismul care votează modificările, este un organism creat printr-un acord, în conformitate cu articolul 218 alineatul (9) din TFUE. Actualul articol 7 din Convenția ICSID și regulamentul 7 din regulamentele administrative și financiare ale Convenției ICSID descriu rolul Consiliului administrativ, printre altele, în modificarea regulilor ICSID. Consiliul administrativ are competența de a stabili reguli sau de a adopta decizii în contextul acordurilor ICSID. Consiliul administrativ nu acționează independent de părți, ci prin intermediul statelor sale contractante [a se vedea articolul 4 alineatul (1) din Convenția ICSID].

               În al doilea rând, actele avute în vedere sunt „acte cu efecte juridice”, în conformitate cu articolul 218 alineatul (9) din TFUE. Mecanismul ICSID de soluționare a litigiilor este aplicabil în acordurile de protecție a investițiilor internaționale încheiate de Uniunea Europeană și statele sale membre
                  6
               . În special, după adoptarea modificărilor, regulile privind mecanismul suplimentar ICSID vor deveni potențial aplicabile în litigiile inițiate împotriva Uniunii Europene în care măsurile adoptate de Uniune fac obiectul litigiului și în care Uniunea ar acționa în calitate de pârât. Astfel, modificările aduse regulilor ICSID au efecte juridice asupra funcționării și aplicării acordurilor internaționale încheiate de Uniune și asupra desfășurării procedurilor judiciare la care Uniunea ar fi parte.

               Pe scurt, Comisia solicită Consiliului să adopte poziția Uniunii cu privire la actele avute în vedere, astfel încât statele membre care sunt părți contractante la Convenția ICSID, acționând împreună în interesul Uniunii, să poată exprima poziția Uniunii în cadrul consiliului administrativ al ICSID. Temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               În primul rând, temeiul juridic material al unei decizii adoptate în conformitate cu articolul 218 alineatul (9) din TFUE depinde de obiectivul și de conținutul actului avut în vedere cu privire la care se adoptă o poziție în numele Uniunii Europene. „Potrivit unei jurisprudențe constante, alegerea temeiului juridic al unei măsuri comunitare trebuie să se bazeze pe elemente obiective, care pot fi supuse controlului jurisdicțional, printre care figurează în special scopul și conținutul măsurii”
                  7
               .

               4.2.2.Aplicarea la cazul în discuție

               Principalul obiectiv al actelor avute în vedere se referă la actualizarea și modificarea regulilor ICSID existente, și anume reforma regulilor de soluționare a litigiilor în materie de investiții utilizate de Uniunea Europeană și de statele sale membre în cadrul mai multor acorduri ale UE.

               În temeiul articolului 207 din TFUE, investițiile străine directe fac parte din politica comercială comună a Uniunii Europene. Acordurile internaționale ale UE și ale statelor membre ale UE care fac trimitere la regulile ICSID oferă protecție pentru investițiile străine directe și au fost adoptate (sau autorizate, în cazul acordurilor de investiții ale statelor membre ale UE
                  8
               ) în temeiul articolului 207 din TFUE. Potrivit Curții de Justiție a Uniunii Europene, investițiile străine directe intră în sfera de competență exclusivă a Uniunii, în timp ce alte investiții străine decât cele directe și soluționarea litigiilor în materie de investiții intră în sfera de competență partajată între Uniune și statele sale membre
                  9
               .

               Temeiul juridic material al deciziei propuse trebuie să fie, prin urmare, articolul 207 alineatul (4) primul paragraf din TFUE.

               4.3.Concluzie

               În concluzie, temeiul juridic al deciziei propuse ar trebui să fie articolul 207 alineatul (4) primul paragraf din TFUE, coroborat cu articolul 218 alineatul (9) din TFUE.

               5.Publicarea actului avut în vedere

               Având în vedere interesul public față de reforma procedurii de soluționare a litigiilor dintre investitori și stat și în conformitate cu angajamentul Uniunii privind transparența, este oportun să se publice decizia Consiliului după încheierea procedurii de vot în cadrul consiliului administrativ al ICSID la 21 martie 2022.

               2022/0025 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Centrului internațional pentru reglementarea diferendelor privind investițiile (ICSID)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Consiliul administrativ al ICSID va vota cu privire la modificările aduse regulilor ICSID, care vor produce efecte juridice în sensul articolului 218 alineatul (9) din TFUE prin procedura scrisă programată să se încheie la 21 martie 2022.

               (2)Uniunea Europeană nu este membră a ICSID. Cu toate acestea, Uniunea a inclus în mod constant, prin trimitere, regulile ICSID în acordurile sale comerciale și de investiții care prevăd protejarea investițiilor și soluționarea litigiilor în materie de investiții.

               (3)În Avizul 2/15 al Curții de Justiție din 16 mai 2017
                  10
               , Curtea a clarificat faptul că investițiile străine directe intră în sfera de competență exclusivă a Uniunii, în timp ce competența privind alte investiții decât cele directe și litigiile în materie de investiții este partajată între Uniune și statele sale membre.

               (4)Prin reforma regulilor ICSID, regulile privind mecanismul suplimentar ICSID ar putea deveni aplicabile litigiilor inițiate împotriva organizațiilor de integrare economică regională, cum ar fi Uniunea Europeană. Uniunea utilizează, de asemenea, regulile ICSID în tratatele sale, iar acestea pot fi utilizate de investitorii Uniunii în cauzele introduse împotriva unor țări terțe, de investitori din afara Uniunii împotriva statelor membre ale Uniunii sau chiar de Uniune, atunci când sunt îndeplinite cerințele relevante ale Convenției ICSID
                  11
               . Astfel, modificările aduse regulilor ICSID au efecte juridice asupra funcționării și aplicării acordurilor internaționale încheiate de Uniune și asupra desfășurării procedurilor judiciare la care Uniunea ar fi parte. Prin urmare, Uniunea are un interes deosebit în ceea ce privește reforma regulilor ICSID.

               (5)Douăzeci și șase de state membre ale Uniunii sunt membre ale ICSID. Aceste state membre au posibilitatea de a participa la reuniunile consiliului administrativ și de a vota cu privire la regulile modificate în contextul procedurii scrise.

               (6)Prin urmare, Consiliul ar trebui să adopte poziția Uniunii cu privire la modificările preconizate ale regulilor ICSID pentru a permite statelor membre care sunt părți contractante la Convenția ICSID, acționând împreună în interesul Uniunii, să exprime poziția Uniunii în cadrul consiliului administrativ al ICSID.

               (7)În contextul procedurilor Convenției ICSID, modificările actualizează și dezvoltă regulamentele administrative și financiare ale Convenției ICSID, regulile de inițiere ICSID, regulile de arbitraj ale ICSID și regulile de conciliere ale ICSID. Modificările vor conduce, printre altele, la o mai mare transparență a procedurilor, vor clarifica dispozițiile privind respingerea rapidă a cererilor nefondate și garanțiile pentru acoperirea costurilor și vor pune în aplicare obligațiile de publicare a informațiilor pentru finanțarea de către terți.

               (8)În contextul procedurilor privind mecanismul suplimentar ICSID, modificările propuse actualizează și dezvoltă regulamentele administrative și financiare ale Convenției ICSID privind mecanismul suplimentar, regulile de arbitraj privind mecanismul suplimentar ICSID și regulile de conciliere ale mecanismului suplimentar ICSID. Cea mai mare parte a modificărilor aduse Convenției ICSID se vor reflecta, de asemenea, în regulile privind mecanismul suplimentar ICSID. În plus, domeniul de aplicare al procedurilor privind mecanismul suplimentar va fi extins pentru a include, printre altele, litigiile care implică organizații de integrare economică regională.

               (9)În contextul procedurilor de stabilire a faptelor ICSID, modificările propuse actualizează și elaborează reguli independente de stabilire a faptelor ICSID și regulamentele administrative și financiare ale Convenției ICSID privind stabilirea faptelor.

               (10)În contextul medierii ICSID, propunerea de reformă stabilește un nou set de reguli de mediere ale ICSID și regulamentele administrative și financiare ale Convenției ICSID privind medierea.

               (11)Comisia, împreună cu guvernele statelor membre care sunt părți contractante la Convenția ICSID, și-a asumat un rol de lider în negocierea regulilor actualizate pe baza pozițiilor convenite ale Uniunii. Modificările răspund preocupărilor actuale exprimate cu privire la sistemul existent de soluționare a litigiilor dintre investitori și stat și îmbunătățesc semnificativ regulile și regulamentele ICSID.

               (12)Poziția care urmează să fie adoptată în numele Uniunii în temeiul prezentei decizii nu aduce atingere obiectivului principal al Uniunii și al statelor sale membre de a urmări crearea unei instanțe multilaterale permanente dedicate investițiilor care să înlocuiască actualul sistem de arbitraj în materie de investiții cu un mecanism permanent,

               ADOPTĂ PREZENTA DECIZIE:

               Articolul 1

               Acționând împreună în interesul Uniunii, statele membre care sunt părți contractante la Convenția ICSID își exprimă acordul cu privire la modificările aduse regulilor ICSID în cursul procedurilor de vot scrise inițiate de președintele consiliului administrativ al ICSID la 20 ianuarie 2022.

               Articolul 2

               Prezenta decizie se publică în Jurnalul Oficial al Uniunii Europene după încheierea procedurii de vot în cadrul consiliului administrativ al ICSID.

               Articolul 3

               Prezenta decizie se adresează statelor membre care sunt părți contractante la Convenția ICSID.

               Adoptată la Bruxelles,

                     Pentru Consiliu,

                     Președintele

                     (1)

                        Și anume regulamentele administrative și financiare ale Convenției ICSID, regulile de inițiere, regulile de arbitraj, regulile de conciliere, regulile privind mecanismul suplimentar, regulamentele administrative și financiare privind mecanismul suplimentar, regulile de arbitraj privind mecanismul suplimentar, regulile de conciliere privind mecanismul suplimentar, regulile de stabilire a faptelor, regulamentele administrative și financiare privind stabilirea faptelor, regulile privind medierea, regulamentele administrative și financiare privind medierea.

                     (2)

                        A se vedea articolul 8.23 alineatul (2) din Acordul economic și comercial cuprinzător UE-Canada (CETA), articolul 3.33 alineatul (2) din Acordul privind protejarea investițiilor UE-Vietnam și articolul 3.6 alineatul (1) din Acordul privind protejarea investițiilor UE-Singapore. Articolul 26 din Tratatul privind Carta energiei, la care Uniunea este parte, permite, de asemenea, aplicarea regulilor ICSID.

                     (3)

                        Hotărârea Curții de Justiție din 6 octombrie 2015, Consiliul/Comisia, C-73/14, ECLI:EU:C:2015:663, punctul 63.

                     (4)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctul 64.

                     (5)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctul 52.

                     (6)

                        A se vedea articolul 8.23 alineatul (2) din Acordul economic și comercial cuprinzător UE-Canada (CETA), articolul 3.33 alineatul (2) din Acordul privind protejarea investițiilor UE-Vietnam și articolul 3.6 alineatul (1) din Acordul privind protejarea investițiilor UE-Singapore. Articolul 26 din Tratatul privind Carta energiei, la care Uniunea este parte, permite, de asemenea, aplicarea regulilor ICSID.

                     (7)

                        Hotărârea Curții de Justiție din 12 decembrie 2002, Comisia/Consiliul, cauza C-281/01, ECLI:EU:C:2002:761, punctul 33.

                     (8)

                        A se vedea Regulamentul (UE) nr. 1219/2012 al Parlamentului European și al Consiliului din 12 decembrie 2012 de stabilire a unor dispoziții tranzitorii pentru acordurile bilaterale de investiții încheiate între state membre și țări terțe.

                     (9)

                        Avizul 2/15 al Curții de Justiție din 16 mai 2017, ECLI:EU:C:2017:376, punctul 293.

                     (10)

                        Avizul 2/15 al Curții de Justiție din 16 mai 2017, ECLI:EU:C:2017:376.

                     (11)

                        Acest lucru nu este posibil în prezent în ceea ce privește Uniunea, având în vedere că organizațiile de integrare economică regională nu pot fi membre ale ICSID, în absența unei modificări a Convenției ICSID.